प्रशिक्षक लाइनमा जुडोकी देवकी
जुडो खेलाडी देवकीमाया श्रेष्ठले अन्तर्राष्ट्रिय जुडो कोचिङ सेमिनारबाट सिकेको ज्ञानलाई व्यवहारमा लागू गर्ने बताएकी छन् । जापानको कानागावास्थित टोकाइ विश्वविद्यालयमा एकमहिने जुडो सेमिनारमा भाग लिएर उनी स्वदेश फर्किएकी छन् । सेमिनार एनपीओ जुडोसले आयोजना गरेको हो । सेमिनारका केही कक्षा जापान कोदोकानमा भएको थियो ।
काठमाडौँ — जुडो खेलाडी देवकीमाया श्रेष्ठले अन्तर्राष्ट्रिय जुडो कोचिङ सेमिनारबाट सिकेको ज्ञानलाई व्यवहारमा लागू गर्ने बताएकी छन् । जापानको कानागावास्थित टोकाइ विश्वविद्यालयमा एकमहिने जुडो सेमिनारमा भाग लिएर उनी स्वदेश फर्किएकी छन् । सेमिनार एनपीओ जुडोसले आयोजना गरेको हो । सेमिनारका केही कक्षा जापान कोदोकानमा भएको थियो ।चीनको हाङचउमा १९ औं एसियाली खेलकुदमा खेलेर देवकी सेमिनारमा भाग लिन गएकी हुन् । उनले सेमिनारबाट महत्त्वपूर्ण ज्ञान हासिल गरेको र त्यसलाई व्यवहारमा लागू गर्ने बताइन् । प्रशिक्षक सूर्यनारायण श्रेष्ठले देवकीले अन्तर्राष्ट्रिय स्तरमा पाएको शिक्षाले नेपाली जुडोलाई धेरै फाइदा पुग्ने बताए । जुडो कोचिङलगायत विविध शिक्षा हासिल गर्ने क्रममा देवकीले जापानको विभिन्न डोजो, हाइस्कुल, कलेज, विश्वविद्यालयमा प्रशिक्षण गर्ने अवसर पाएकी थिइन् । उनलाई एनपीओ जुडोसका मुख्य प्रशिक्षक मिसुमोटोलगायतले प्रशिक्षण दिएका थिए । गैरनाफामूलक संस्था एनपीओका अध्यक्ष ओलम्पिक स्वर्ण विजेता कोसेईं इनोइ हुन् ।यस्तो सेमिनारमा नेपाली जुडोमा सहभागी हुने देवकी पहिलो खेलाडी भएको नेपाल जुडो संघका सदस्य सूर्यनारायण श्रेष्ठले बताए । श्रेष्ठ बन्दी सहायता नियोग (पाम) का प्रमुख प्रशिक्षक पनि हुन् । देवकी पाममा ७ वर्षको उमेरदेखि हुर्केकी हुन् । सन् २००९ देखि उनले त्यहींबाट जुडो खेल्न थालेकी थिइन् । देवकी हाल पाममा सहायक प्रशिक्षक छन् । 